次韻堯明貢院詩
作者：呂本中
朝代：宋

paragraphs: 忍窮不能歸，强飯亦良計。
東風頻報春，草木可次第。
厭爲龍頭縮，寧作龜尾曳。
從來翰墨場，即有聞見滯。
譬如已耕田，更欲深種藝。
或蒙鹵莽報，未肯即賣棄。
不聞太倉粟，亦校毫髮細。
王卿固倦游，穢濁有蟬蜕。
聲名動時人，我實託末契。
泥塗倒屐齒，塵埃涴衣裌。
要爲無用用，乃作不事事。
下馬舊戰場，午日在庭戺。
向来槁木枝，忽有紅綠綴。
來非偶然住，去亦無所詣。
聚蚊著甌中，得聽此鶴唳。
窗前有餘馥，勝韻入松桂。
扁舟下淮南，閭里思少憩。
熟觀昔所歷，請與居士戲。
江湖要同歸，不假木蘭枻。